Derduisende rande se beeste teruggekryFoto ter illustrasie. (Foto: Maroela Media) Slegs ŉ week ná ŉ beraad oor landelike veiligheid in die Vrystaat is 85 Brangus-beeste op ŉ plaas in dieselfde provinsie gesteel. Die meeste van dié diere is egter danksy flink polisiewerk net ŉ paar uur later opgespoor. Die beeste is Donderdag teen 02:45 op ŉ plaas naby Virginia gebuit en die polisie se hulp is onmiddellik ingeroep. “Lede van die polisie het die beeste se spore gevolg en op 55 van die gesteelde beeste op ŉ nabygeleë kleinhoewe afgekom,” het kapt. Stephen Thakeng, polisiewoordvoerder in die Vrystaat, gesê. “Verdere voetspore is vir nog omtrent 25 km gevolg en nog ses beeste is omtrent 08:30 by die Emmerentia-plaas gevind.” Nóg ŉ paar uur en vele kilometer se spoorsny later, is 21 beeste in die mielielande op ŉ plaas met die naam Niel gevind. “Teen 10:00 die oggend het hardwerkende polisielede 82 beeste ter waarde van R820 000 teruggevind. ” ŉ Saak van veediefstal word ondersoek om die oorblywende drie beeste terug te vind. Enigiemand met inligting wat tot die opspoor van die diere en die vastrek van die diewe kan lei, kan kapt. Malete by 082 388 5113 skakel. Luidens ŉ antwoord van Bheki Cele, minister van polisie, op ŉ parlementêre vraag van VF Plus-leier Pieter Groenewald, is altesame 26 923 veediefstalsake tussen 1 April verlede jaar tot 28 Februarie vanjaar by veediefstaleenhede aangemeld. In die Vrystaat is byna 3 000 voorvalle aangemeld, waarvan 1 000 opgelos is.